PSALMS – A bécsi barokk ismeretlen gyöngyszemei (Sopron)
2026-07-26 16:00 (Europe/Budapest) | Sopron, Szent Mihály-templom
F. SCARLATTI: Miserere mei, Deus
A. CALDARA: Cristo condannato – Sinfonia
M. A. ZIANI : Dixit Dominus
G. J. WERNER: De profundis clamavi
F. TUMA: Laudate pueri
G. PORSILE: Sisara – Sinfonia
G. P. COLONNA: Credo
A belépés ingyenes.
A koncert hossza kb. 60 perc, szünet nélkül.
A Haydneum – Magyar Régizenei Központ egyik legfontosabb küldetése a XVIII. századi repertoár rendkívül gazdag magyar vonatkozású zenei örökségének feltárása. Archívumokban őrzött, gyakran évszázadok óta feledésbe merült kéziratokat fedeznek fel újra, hogy e kivételes műveket visszaemeljék a koncertélet vérkeringésébe. Kutatásaik nyomán több, mint kétezer művet digitalizáltak már, jelentős részükből modern kottakiadás is készül, ezekből válogatva pedig nyaranta a Haydneum rezidens együttesei, a Vashegyi György vezette Purcell Kórus és Orfeo Zenekar újra életre kelti és megszólaltatja a hallgatóság számára még ismeretlen darabokat. Programunk így betekintést enged a XVIII. század magas művészi színvonalú vokális és hangszeres alkotásainak világába, egyben közös felfedezőútra hívja a hallgatóságot e páratlan zenei kincsek nyomában.

Orfeo Zenekar és Purcell Kórus – Advent Bachhal (Nyíregyháza)
2026-12-04 19:00 | Nyíregyháza, Kodály Zoltán Általános Iskola – Kodály terem, Vay Ádám körút 18., Nyíregyháza, 4400, Magyarország
BACH:
Nach dir, Herr, verlanget mich – kantáta, BWV 150
Jesus schläft, was soll ich hoffen? – kantáta, BWV 81
Warum betrübst du dich, mein Herz – kantáta, BWV 138
—
Brich dem Hungrigen dein Brot – kantáta, BWV 39
Das neugeborne Kindelein – kantáta, BWV 122
Rendező: Filharmónia Magyarország
Együttműködő partner: Haydneum
Immár hagyománnyá vált, hogy Vashegyi György és együttesei különleges zenei és lelki „táplálékot” kínálnak a karácsony előtti várakozáshoz. Idén öt Bach-kantátát hallhatunk, de mindegyikük rendelkezik olyan egyedi vonással, amely bizonyítja, hogy Bach zenéje sosem egyforma.
Az elsőként megszólaló, 150-es jegyzékszámú mű a zeneszerző egyik legkorábbi fennmaradt kantátája, talán 1706-ból való, és az sem egyértelmű, hogy mely ünnephez kötődik. Az először 1724. január 30-án Lipcsében előadott 81-es kantáta a kishitűség kérdését járja körül, zárókorálja a Jesu meine Freude kezdetű himnusz második szakasza. Az előző évben született 138-as kantáta egy 1561-es korált is idéz, egyetlen áriáját Bach később a G-dúr misében is felhasználta. A 39-es kantáta a harmadik lipcsei kantátaciklus darabja, míg a 122-es a karácsonyi ünnepkörhöz kapcsolódik, és először 1724 utolsó napján csendült fel.
Az adventi koncert épp zenei és szövegbeli, teológiai sokszínűségével járul hozzá ahhoz, hogy kilépjünk a mindennapokból, az idő szorításából, és a bachi szándéknak megfelelően lélekben is készülhessünk az ünnepre.

Bach minden időre
2027-01-19 19:30 | Zeneakadémia, Nagyterem, Liszt Ferenc tér 8., Budapest, Pest, 1061, Hungary
BACH:
Ich hatte viel Bekümmernis, BWV 21
—
Jesu, meine Freude, BWV 227
D-dúr Magnificat, BWV 243
Rendező: Filharmónia Magyarország
Együttműködő partner: Haydneum
Bach gazdag egyházzenei életműve az év minden szakaszát lefedi. Nincs nagyböjt a passiói nélkül, a Karácsonyi oratórium elmaradhatatlan része a téli időszaknak, és hasonlóan meghatározók a gyászkantátái vagy éppen a Magnificat hálaéneke. Ezek a különböző művek azonban nagyon ritkán szólalnak meg együtt. Az Unikum bérlet második koncertje éppen azért különleges, mert az elhangzó művek különböző időszakokhoz kötődnek. Az Ich hatte viel Bekümmernis kezdetű kantáta nem kötődik konkrét alkalomhoz, és önmagában is egységesít, hiszen szövege különböző zsoltárok gondolataiból tevődik össze. A zene gondolati egységét a nehézségek idején Istenbe vetett bizalom adja. A Jesu, meine Freude Bach egyik legösszetettebb motettája, ami egy gyászszertartásra készülhetett, és középpontjában egy korál mondanivalójának végigelmélkedése áll. Zárásként pedig a Magnificat hangzik el, amely a várandós Mária hálaénekeként hangzik el a Bibliában, amikor meglátogatja a szintén gyermeket váró Erzsébetet. Ez a szöveg a liturgiában nyáron, vagy advent idején aktuális. Ezen a koncerten viszont egyszerre kísérhetjük el Bachot a bizakodás, a gyász és a hála érzéseiben. Egy teljes év egyetlen estén!

Stölzel: Brockes passió
2027-03-21 19:30 | Zeneakadémia, Nagyterem, Liszt Ferenc tér 8., Budapest, Pest, 1061, Hungary
STÖLZEL: Brockes passió, 1725
(magyarországi bemutató)
Rendező: Filharmónia Magyarország
Együttműködő partner: Haydneum
Ma már a passió fogalma elválaszthatatlan Bach két fennmaradt passiójától. A kor passióirodalma azonban sokkal gazdagabb, de több mű közülük csak mostanában kezd előlépni a feledés homályából. Ilyen művel találkozhatunk majd ezen az estén. Barthold Heinrich Brockes eredeti szakmája szerint hivatalnok volt, mégis zenetörténeti jelentőségűt alkotott 1712-ben: elkészítette a saját passió-szövegkönyvét, melyben német területen szinte elsőként alkalmazta az olasz operákban szokásos recitativót a cselekmény elbeszélésére, és az áriákhoz, kórusokhoz pedig maga költött a dramaturgiai pillanathoz illeszkedő szöveget, ezzel lényegében létrehozta azt a struktúrát, amely később a Bach-passiók alapja is lett. A szöveg megírásakor többen is, például Händel és Telemann is megzenésítette a szövegkönyvet, később még sokan mások is. Maga Bach is kölcsönzött szövegeket Brockes művéből, de teljes terjedelmében ő nem használta fel. A Bach-passiók keletkezésének idején azonban megzenésítette Brockes szövegkönyvét Gottrfied Heinrich Stölzel is, akinek Bach több művét is előadta Lipcsében. Stölzel műve hosszú időre feledésbe merült, de aki ellátogat erre a virágvasárnapi koncertre, az elsők között lehet, akik Magyarországon megismerkedhetnek ezzel a passióval.
